Korrektiewe beampte vas ná verkragting van jong vrou | Netwerk24
Korrektiewe beampte vas ná verkragting van jong vrou
Deur Werner Beukes 03 Desember 2019 20:24
Speurders verbonde aan die polisie se eenheid vir gesinsgeweld, kinderbeskerming en seksuele misdrywe (GKS) in die Noord-Kaap het Dinsdagoggend ’n 38-jarige man in verband met die verkragting van ’n 20-jarige vrou in hegtenis geneem.
Volgens brig. Mohale Ramatseba, polisiewoordvoerder, is die beskuldigde ’n korrektiewe beampte verbonde aan die Tswelopele- maksimum gevangenis in Kimberley.
Hy is in die nabygeleë informele nedersetting Galeshewe vasgetrek.
Die verdagte het na bewering die vrou Maandag omstreeks 03:45 in Kagisho, ’n woonbuurt in Kimberley, verkrag nadat hy haar met geweld oorrompel het toe sy van ’n sakeperseel na haar huis onderweg was, sê Ramatseba.
Die verdagte sal na verwagting Woensdag in die landdroshof in Galeshewe verskyn.
Volgens Ramatseba het die plaaslike gemeenskap die inhegtenisneming verwelkom, veral in die lig van die groeiende aantal sake van verkragting, mishandeling en molestering van vroue en kinders.
“Die polisie se spesialiseenhede se rol is juis om in te gryp en te probeer om prioriteitsmisdade soos verkragting die nekslag toe te dien,” sê Ramatseba.
Meer oor: Eenheid Vir Gesinsgeweld | Kinderbeskerming En Seksuele Misdrywe (Gks) | Brig. Mohale Ramatseba | Korrektiewe Beampte | Verkragting